Dogter en vriende vas oor moord op egpaar | Maroela Media
Dogter en vriende vas oor moord op egpaar
'n 33-jarige vrou en haar vriende is in hegtenis geneem in verband met die moord op 'n egpaar wie se verkoolde liggame naby 'n kleinhoewe in Kroonstad in die Vrystaat gevind is.
Brig. Motantsi Sam Makhele, woordvoerder van die polisie, het gesê die polisie het Dinsdag inligting ontvang dat die liggame van twee persone naby Lovedale-kleinhoewe gevind is. "Polisiebeamptes het reageer en die egpaar se liggame aangetref. Hulle het steekwonde gehad."
Verskeie polisie-eenhede het by die ondersoek aangesluit en dit het beamptes gelei tot die oorledenes se huis in Constantiapark, waar bloedvlekke ook gevind is.
"Die 33-jarige vrou (die egpaar se dogter) is saam met drie ander persone, tussen 16 en 29 jaar oud, in hegtenis geneem. 'n Verdere ondersoek het polisiebeamptes na Vereeniging en Zamdela Sasolburg gelei waar 'n 31-jarige verdagte, wat laas vermoedelik in besit was van die oorledenes se silwerkleurige Corsa-bakkie, aangekeer en in hegtenis geneem is. Beamptes is nog op soek na die voertuig," het Makhele bygevoeg.
Die motief vir die moorde is nog nie bekend nie. "Die vyf verdagtes is steeds in polisieaanhouding. Hulle staan tereg op twee aanklagte van moord. Hulle sal binnekort in die hof in Kroonstad verskyn."